Великден (Димитър Подвързачов)
Днес, радостен, прегръщам пролетта,
изпращам зов на всяко ято птички
и с любовта човешка на Христа
днес искам да обичам всички, всички.

Па нека обезправени в света
ний, българите, да сме тъй самички – 
ах, с любовта човешка на Христа
днес искам да обичам всички, всички.

Защото вярвам: иде славен ден
на наше Възкресение Христово – 
и камъкът ще бъде отвален,
и правдата ще възсияй отново.

И днес съм радостен и възроден,
сърцето ми за обич е готово: – 
о, камъкът ще бъде отвален
и правдата ще възсияй отново!

 Източник

 Димитър Подвързачов: Лирика

Стихотворения